Vassås kirke (Bindal)

For Vassås kirke i Hof se Vassås kirke (Hof) Vassås kirke er en åttekantet kirke fra 1733 på Terråk i Bindal kommune, Nordland fylke. Den tilhører Bindal sokn i Sør-Helgeland prosti. Vassås ble i 1816 skilt ut fra Brønø prestegjeld som eget sogn. Byggverket er i tømmer og har 280 plasser. Munch beskriver kirken som korsformet med et åttekantet midtparti. Nils Pedersen Beck fra Trondheim var byggmester, han var også ansvarlig for Dolstad kirke. Sigurd Muri oppgir O. Scheistrøm som arkitekt. Det er få detaljer om eldre kirke på stedet. Det er kjent reparasjoner i 1655. Vassås kirke ble innviet i 1734 av biskop Hagerup. De grove tømmerveggene var opprinnelig bare tjærebredd. Rundt 1774 ble veggene kledd med panel og takket fikk rød pannestein. Rundt 1900 var bygget i så dårlig stand at det i 1913 ble demontert og gjenreist i sin opprinnelige form, størrelse og stil. Kirken fikk da nytt tårn og veggene gjort litt høyere. Altertavlen er laget av E. Ulving i 1914 og fremstiller Emmausvandreren og den oppstandne Jesus. Prekestolen er i treverk fra 1500-tallet og kommer fra den forrige kirken på stedet. Døpefonten er i treverk. Kirken fikk orgel i 1920 og nytt pipeorgel i 1983. Kirkeklokkene ble støpt på fabrikken Nidelven i 1853. Kirken har en skipsmodell av Nordlandsbåt laget av i 1971 av Hans Liasjø. Tett ved kirkegården er det påvist gravfelt og hauger fra før-kristen tid. Kulturlagene ved (og trolig under) kirkegården har spor fra eldre jernalder. Referanser Eksterne lenker (no) Vassås kirke Arkivert 30. desember 2017 hos Wayback Machine. fra Bindal kommune (no) «Vassås kirke (Bindal)». Kirkesøk. Den norske kirke. (no) «Vassås kirke (Bindal)». Kulturminnesøk. Riksantikvaren – Direktoratet for kulturminneforvaltning.